Alueelliset vastuumuseot
Ohjeet vuosia 2027-2030 koskevan suunnitelman ja suunnitelmakautta 2023 – 2026 koskevan selvityksen tekoon


Johdanto

Tämä ohje on tarkoitettu tueksi alueellisille vastuumuseoille niiden valmistellessa kauden 2027-2030 suunnitelmia ja kauden 2023–2026 selvityksiä. 
Museolaki edellyttää alueellisilta vastuumuseoilta, että niillä on toimintaa ja palveluita koskeva alueellinen suunnitelma. Alueellisten vastuumuseoiden tulee myös toimittaa opetus- ja kulttuuriministeriölle selvitys edellistä kautta koskevan alueellisen suunnitelman toteutumisesta. Vuosia 2023-2026 koskeva selvitys ja vuosia 2027–2030 koskeva suunnitelma ovat keskeisiä asiakirjoja alueellisten vastuumuseoiden toimintaa arvioitaessa ja rahoituksesta päätettäessä. 
Tavoitteena on, että toimitettavat aineistot antavat hyvän kuvan museon vastuumuseotyöstä sekä riittävät tiedot asiaa koskevaan päätöksentekoon. Alueellisen työn suunnittelun tarkoituksena on myös tukea ja hyödyttää museon toiminnan kokonaisvaltaista vaikuttavuutta, strategista kehittämistä, ja seurantaa.
Vastuumuseotehtävien ja lisärahoituksen perustelut on avattu laajemmin hallituksen esityksessä museolaiksi (HE194/2018). 

Museolain määrittelemät vastuumuseotehtävät

Museolaissa säädetään alueellisille vastuumuseoille kolme tehtävää: 
Museolain (314/2019) 7 § perusteella alueellisen vastuumuseon tehtävänä on toimialueellaan
1) toimia kulttuuriperinnön asiantuntijana sekä kehittää ja edistää museotoimintaa, toimialansa yhteistyötä sekä kulttuuriperinnön tallentamista ja digitaalista saatavuutta (alueellisen museotoiminnan edistämistehtävä); 
2) toimia kulttuuriympäristön, erityisesti rakennetun ympäristön ja arkeologisen kulttuuriperinnön asiantuntijaviranomaisena, joka antaa asiantuntijalausuntoja, osallistuu viranomaisneuvotteluihin ja antaa neuvontaa, sekä kehittää ja edistää kulttuuriympäristön vaalimista, toimialansa yhteistyötä sekä kulttuuriympäristötiedon digitaalista tallentamista ja saatavuutta (kulttuuriympäristötehtävä);
3) toimia taiteen ja visuaalisen kulttuuriperinnön asiantuntijana sekä kehittää ja edistää toimialansa yhteistyötä sekä taiteen ja visuaalisen kulttuuriperinnön tallentamista ja digitaalista saatavuutta (alueellinen taidemuseotehtävä). 
Alueellinen vastuumuseo on sitoutunut hoitamaan laissa säädettyjä vastuumuseotehtäviä, joiden rahoittamiseen valtio osallistuu myöntämällä museon toimintaan tehtäväpohjaista lisärahoitusta. Ministeriölle toimitetut suunnitelmat ja niistä Museoviraston kanssa käytävät neuvottelut koskevat näitä lain määrittelemiä vastuumuseotehtäviä ja niihin kohdennettavaa lisärahoitusta. Suunnitelmiin ja neuvotteluihin ei sisällytetä niitä tehtäviä museon toiminnassa, jotka eivät ole lain tarkoittamia alueellisia tehtäviä, ja joita rahoitetaan muulla valtionosuusrahoituksella tai ylläpitäjän rahoituksella.  
Vastuumuseon tehtävänä on tarjota palveluita laajasti eri asiakas- ja sidosryhmille sekä koko yhteiskunnalle. Alla on esitetty yhteenveto vastuumuseotehtävistä niin kuin ne on kuvattu museolaissa ja museolain perusteluissa. 
Museolle annettava vastuumuseotehtävä voi käsittää yhden tai useamman 7 §:ssä tarkoitetuista tehtäväkokonaisuuksista. 

	Alueellisen vastuumuseon tehtävät
	Tehtävän osa-alueet (museolain perustelut)

	1. Alueellisen museotoiminnan edistämistehtävä
	· Neuvonta ja ohjaus: ei-ammatillisten museoiden neuvonta ja ohjaus; asiantuntijana ja ohjaajana toimiminen valtionavustusasioissa
· Kehittäminen ja verkostot: museotoiminnan kehittäminen yhteistyössä toimialueen muiden museoiden kanssa; alueellinen kokoelmapoliittinen yhteistyö; kulttuuriperinnön asiantuntijana toimiminen alueella
· Tieto ja digitalisaatio: kulttuuriperinnön tallentaminen ja digitaalisen saatavuuden kehittäminen ja edistäminen
· Alueelliset museopalvelut: museopalveluiden kehittäminen ja tarjoaminen alueen yleisöille ja yhteisöille

	2. Kulttuuriympäristötehtävä
	· Asiantuntijaviranomaistehtävä: asiantuntijalausuntojen ja kannanottojen antaminen; viranomaisneuvotteluihin osallistuminen; asiantuntijana ja ohjaajana toimiminen valtionavustusasioissa
· Kehittäminen ja verkostot: kulttuuriympäristöön liittyvän neuvonnan antaminen; korjausrakentamisen asiantuntijuuden edistäminen; kulttuuriympäristön asiantuntijana toimiminen alueella ja siihen liittyvä yhteistyö alueen muiden toimijoiden kanssa.
· Tieto ja digitalisaatio: kulttuuriympäristötiedon tallentamisen edistäminen; ajantasaisen kulttuuriympäristötiedon saatavuuden ja käytön edistäminen

	3. Alueellinen taidemuseotehtävä
	· Kehittäminen ja verkostot: yhteistyö alueen toimijoiden kanssa; julkisen taiteen ja kokoelmien asiantuntijana toimiminen; alueellinen kokoelmapoliittinen yhteistyö
· Tieto ja digitalisaatio: kuvataiteen dokumentoinnin sekä tallentamisen edistäminen; taiteen ja visuaalisen kulttuuriperinnön tallentamisen ja digitaalisen saatavuuden kehittäminen ja edistäminen; tietojärjestelmien alueellisen saatavuuden ja käytön edistäminen
· Alueelliset museopalvelut ja neuvonta: kuvataiteen ja visuaalisen kulttuurin palveluiden kehittäminen ja tarjoaminen alueen yleisöille ja yhteisöille; alueellisen kuvataiteen saavutettavuuden edistäminen, kuvataiteen ja visuaalisen kulttuurin asiantuntijana toimiminen alueella



Suunnitelman tekeminen

Museon alueellinen työ kuvataan tulevaa kautta koskevassa alueellisen työn suunnitelmassa. Hakua varten museo tekee alueellisen vastuumuseotyön suunnitelman valmiille suunnitelmapohjalle, joka on saatavissa muiden hakuaineistojen yhteydessä. Vaikka lakiin perustuvat tehtävät eivät ole muuttuneet verrattuna edelliseen kauteen ja alueellinen toiminta ja suunnitelma perustuu niille, kaudelle 2027-2030 tarkoitettua suunnitelmapohjan rakennetta on kuitenkin muokattu ohjaamaan suunnitelman tekoa enemmän toiminnan vaikuttavuutta vahvistavaksi (arvoketjuajattelu). Arvoketju on kuvattu ensin kuvassa 1, ja selitetty seuraavissa kappaleissa tehtävien ja suunnittelun näkökulmasta.
Kuva 1. Alueellisen työn suunnitelman muodostuminen arvoketjun kautta.
[image: Kuva, joka sisältää kohteen teksti, kuvakaappaus

Tekoälyn generoima sisältö voi olla virheellistä.]

Toimintaympäristön muutokset ja tarpeet lähtökohtana tavoitteille
Suunnitelmapohja pyytää museota ensin kiteyttämään tärkeimmät vaikuttavuustavoitteensa museon kaikkien alueellisen vastuumuseotehtävien osalta tulevalla kaudella. Vastauksen perusteella on tarkoitus saada kokonaiskuva museon alueellisesta toiminnasta ja siitä, mihin halutaan kauden aikana vaikuttaa. Museo voi myös kuvailla, millaista museon vastuumuseotehtävien välinen yhteistyö on.
Muutoksena edelliseen kierrokseen museota pyydetään täyttämään suunnitelma tarvelähtöisesti ja tehtävä kerrallaan. Tämä tarkoittaa, että jokaisen tehtäväkokonaisuuden alussa museota pyydetään analysoimaan ja tiivisti kuvaamaan toimintaympäristön nykytilaa ja ennakoituja muutoksia liittyen kulloiseenkin tehtävään, koska nämä voivat vaihdella suurestikin tehtävittäin. Seuraavaksi pohjassa pyydetään kuvaamaan alueelta nousevia (asiakkaiden, sidosryhmien ja yhteisöjen) tarpeita ja niiden heijastumista tulevan kauden suunnitelmiin tehtävän osalta. Näiden pohjalta esitetään tehtävään liittyvät keskeiset tavoitteet vuosille 2027-2023. 
Museon toimintaympäristön tunteminen on keskeistä suunniteltaessa tulevaa suunnitelmakautta. Toimintaympäristön tunteminen on lähtökohta museon alueelliselle vastuumuseotyölle asetetuille tavoitteille ja toiminnalle. Olennaista on tunnistaa toimintaympäristön muutossuunnat ja pohtia niiden vaikutusta vastuumuseotyölle. 
Museo voi pohtia esimerkiksi, onko toimintaympäristössä nähtävissä jotain sellaisia muutoksia, jotka heijastuvat alueellisen museotoiminnan edistämistehtävän hoitamiseen. Mihin asioihin museo haluaa vaikuttaa tulevalla suunnitelmakaudella tässä tehtävässä? Nouseeko toimintaympäristöstä mahdollisuuksia, jotka vaikuttavat tehtävän hoitamiseen? Entä millaisia haasteita toimintaympäristön muutos aiheuttaa tälle tehtävälle?
Tavoitteet nojaavat toimintaympäristön muutoksen analyysiin ja alueen tarpeisiin, ja kertovat halutusta muutoksen suunnasta museon alueellisessa toiminnassa. Tavoite on päämäärä, johon toiminnalla pyritään. Se ohjaa toimintaa ja antaa sille yhteistä suuntaa. 
Alueellisen työn toiminnan tavoitteet asetetaan tehtävä kerrallaan. Toiminnan tavoitteet voivat liittyä yhteen tai useampaan tehtävän osa-alueeseen, eli esimerkiksi alueellisen museotoiminnan edistämistehtävän yhteen tai useampaan osa-alueeseen (neuvonta ja ohjaus; kehittäminen ja verkostot; tieto ja digitalisaatio; alueelliset museopalvelut). Tavoitteet voivat olla koko alueellisen työn läpäiseviä, eli yhteisiä eri tehtäväkokonaisuuksien kesken (esimerkiksi: sidosryhmätyön kehittäminen). Tavoitteiden tulisi liittyä toimintaympäristön ominaispiirteisiin sekä alueen asiakkaiden, sidosryhmien ja yhteisöjen tunnistettuihin tarpeisiin, koska tällä tavalla rakennetaan tehokkaita vaikuttavuusketjuja ja vahvistetaan alueellisen työn vaikuttavuutta. Tavoitteet voivat olla esimerkiksi alueellisten palveluiden kehittämistä, tehtävään liittyviä hankkeita tai muita keskeisiä painopisteitä, joita museo edistää suunnitelmakauden aikana. Tavoitteita voi olla yksi tai useampi. Jos tavoitteita on enemmän kuin yksi, tavoitteet tulee numeroida selkeästi. Tavoitteita kirjoitettaessa on oleellista keskittyä tavoitteiden laatuun ja vaikuttavuuteen, eikä tavoitteiden määrään. 
Asettaessaan alueellisen vastuumuseotyön tavoitteita museon kannattaa kiinnittää huomiota esimerkiksi seuraaviin kysymyksiin. Miten museo voi parhaiten vastata alueellisten yleisöjen ja yhteisöjen tarpeisiin? Mitä mahdollisuuksia tai vaatimuksia toimintaympäristön muutokset museon alueelliselle vastuumuseotyölle asettavat? Mitä museo voi tulevalla kaudella tehdä, jotta alueellinen vaikuttavuus vahvistuisi? 

Tavoitteet ohjaamassa toimintaa
Tavoitteiden kautta siirrytään konkreettisen toiminnan kuvaamiseen. Suunnitelmapohjassa museo esittää suunnitellun alueellisen toiminnan tehtävittäin ja niiden osa-alueiden mukaisesti jaoteltuina. Kunkin osa-alueen osalta museota pyydetään osoittamaan, miten tehtävän alussa annetut tavoitteet linkittyvät ja heijastuvat osa-alueeseen. Arvoketjuajattelussa tämä vahvistaa toiminnan vaikuttavuutta: kun toiminta on johdettu toimintaympäristön muutoksista ja tarpeista, ja sille n asetettu strategiset tavoitteet, toiminta ohjautuu oikein ja vaikuttavasti. Kuvaus kertoo, miten tavoite muuttuu toiminnaksi kunkin osa-alueen osalta. 
Seuraavaksi suunnitelmapohja pyytää museota kuvaamaan itse käytännön tason, eli suunnitellun alueellisen toiminnan kaudella 2027-2030.  Tässä kohdassa museo konkretisoi ja aikatauluttaa, miten edellä kuvattuja alueellisen työn tavoitteita on tarkoitus edistää suunnitelmakauden aikana. Millaisia alueellisia palveluita museo tarjoaa? Millaisia toimenpiteitä museo toteuttaa tavoitteiden edistämiseksi? Suunnitelmassa tulisi kuvata myös toiminnan volyymeja ja konkreettista toimintaa. Lopuksi suunnitelmassa kuvataan, miten toimintaa on tarkoitus seurata (Toteutumisen seuranta). 
Resurssien arviointi
Kunkin tehtävän osa-alueen loppuun museo esittää arvion siihen tarvittavista henkilötyövuosista. Arvion tulisi olla selkeästi yhdistettävissä Suunnitellun alueellisen toiminnan kuvaukseen, eli toiminnan kuvauksen pitää antaa ymmärrys siitä, mihin esitetyt resurssit on ajateltu suunnattavaksi. Henkilötyövuosia arvioitaessa on syytä huomioida, että henkilötyövuoden arvo on laskennallinen, ja arvoa voi käyttää hyväksi arvioitaessa alueellisen työn muita kuin suoria henkilöstökuluja, kuten matka- tai palvelunhankintakuluja. Vuoden 2026 henkilötyövuoden laskennallinen arvo oli 93 394 euroa. Vuoden 2026 valtionosuuspäätös kustannuksineen löytyy täältä: OPETUSTOIMEN VALTIONOSUUSSOVELLUS 2026 MUSEOT SEKÄ ESITTÄVÄT TAITEET raportti V22YK6L26.

Edellä kuvattu rakenne (Liittyminen tehtävän tavoitteisiin, Suunniteltu alueellinen toiminta, Toteutumisen seuranta, Arvio tarvittavista henkilötyövuosista) toistuu tehtävän jokaisen osa-alueen ja kaikkien tehtävien osalta.

Täytön askeleet tiivistetysti: 
1. Museo täyttää museon nimen ja suunnitelman päivämäärän suunnitelmapohjan yläosaan ylätunnisteeseen. 
2. Museo antaa suunnitelman perustiedot: museon nimen, museon toimialueen sekä valinnan haettavista alueellisista tehtävistä.
3. Museo kiteyttää tärkeimmät vaikuttavuustavoitteensa museon kaikkien alueellisen vastuumuseotehtävien osalta tulevalla kaudella.
4. Museo kuvaa ensimmäiseen alueelliseen tehtävään liittyvän toimintaympäristön nykytilan ja sen ennakoidut muutokset sekä kuvaa alueelta nousevat tarpeet.
5. Seuraavaksi museo ilmoittaa ensimmäiseen vastuumuseotehtävään liittyvät keskeiset tavoitteet vuosille 2027–2030. 
6. Tavoitteiden asettamisen jälkeen museo kuvaa kunkin osa-alueen osalta, miten tavoitteet heijastuvat tehtävän osa-alueeseen, ja minkälaista alueellista toimintaa toimintaympäristön muutosten, alueen tarpeiden ja museon tavoitteiden valossa suunnittelukaudella toteutetaan.
7. Lisäksi kerrotaan, miten toteutumista seurataan, ja arvioidaan osa-alueittain tehtävään tarvittavat henkilötyövuodet.
8. Sama toistetaan muiden tehtävien osalta.

Yleisiä ohjeita suunnitelman kirjoittamiseen
Suunnitelmassa tulee olla toimintaa kaikkien museon hakemien vastuumuseotehtävien ja niiden osa-alueiden osalta, mutta museo voi perustella toimintaympäristön muutosten ja alueen tarpeiden pohjalta, miten alueellisen työn resurssit ja toimenpiteet jakautuvat osa-alueiden välillä. Suunnitelman sisällön arviointi perustuu ensi sijassa toiminnan laatuun ja vaikuttavuuteen, ei toimenpiteiden määrään. Museota kannustetaan olemaan kunnianhimoinen ja pyrkimään vahvaan vaikuttavuuteen asettaessaan valtakunnallisen vastuumuseotyön tavoitteita. On kuitenkin myös tärkeää, että museo on realistinen asettamiensa tavoitteiden ja suunnittelemansa toiminnan suhteen ja suhteuttaa ne käytössä oleviin resursseihin.  
Koska suunnitelma ja siihen liittyvät neuvottelut koskevat laissa säädettyjä vastuumuseotehtäviä ja niihin liittyvää tehtäväpohjaista lisärahoitusta, tulee suunnitelman keskittyä näihin tehtäviin. Alueellisen toiminnan vaikuttavuuden näkökulmasta on eduksi keskittyä arvoketjun miettimiseen ja sen mukanaan tuomaan priorisointiin vaikuttavimmasta alueellisesta toiminnasta.

Selvityksen tekeminen suunnitelmakaudesta 2023 - 2026 (ei koske uusia hakijoita)

Museolaki edellyttää, että alueelliset vastuumuseot tekevät selvityksen vastuumuseotehtävien toteutumisesta neljän vuoden välein. Lain mukaan opetus- ja kulttuuriministeriö arvioi neljän vuoden välein, onko museo huolehtinut vastuumuseolle säädetyistä tehtävistä. Seuraavan kauden päätöstä tehdessään ministeriö ottaa huomioon tehtävien hoidosta saadut kustannus- ja toteutustiedot. Museovirasto vastaa selvityksen arvioinnista ja antaa siitä lausunnon opetus- ja kulttuuriministeriölle osana prosessia.
Museo tekee alueellisen vastuumuseotyön selvityksen valmiille selvityspohjalle. Vaikka lakiin perustuvat tehtävät eivät ole muuttuneet verrattuna edelliseen kauteen, pohjan rakennetta on kuitenkin muokattu ohjaamaan selvityksen tekoa enemmän toiminnan vaikuttavuutta edistäväksi ja yksinkertaisemmaksi. 
Selvitys laaditaan tehtäväperusteisesti. Selvityksessä museota pyydetään arvioimaan kunkin tehtävän osalta tavoitteiden ja toimenpiteiden toteutumista (toteutunut suunnitelman mukaisesti/osittain, suunnitelmasta poiketen/ei toteutunut suunnitelman mukaisesti). Museo arvioi itse, ovatko mahdolliset muutokset olleet merkittäviä suhteessa asetettuihin tavoitteisiin. Museo kuvailee konkreettista toimintaa suunnitelmakaudella sekä kertoo mahdollisista muutoksista suunnitelmaan. Selvityslomakkeella museota pyydetään myös nostamaan esiin erityiset onnistumiset alueellisessa työssä, sekä raportoimaan tehtävään yhteensä vuosittain käytetyistä henkilötyövuosista (v. 2026 osalta arvio).
Vastaava selvitys tehdään kaikkien museolle myönnettyjen tehtävien osalta. Selvityslomakkeelle ei ole esitäytetty museon tavoitteita suunnitelmasta, vaan museon tulee tarkistaa että selvityksessä tulevat raportoiduksi kaikki suunnitelmassa esitetyt tavoitteet.

Täytön askeleet tiivistetysti: 
1. Museo täyttää museon nimen ja suunnitelman päivämäärän selvityspohjan yläosaan ylätunnisteeseen. 
2. Museo arvioi kunkin tehtävän osalta tavoitteiden ja toimenpiteiden toteutumista kokonaisuutena monivalinnan avulla (Kokonaisuus on toteutunut suunnitelman mukaisesti (pienet poikkeamat sisältyvät); Kokonaisuus on toteutunut osittain, mutta suunnitelmasta poiketen (toiminnassa merkittävimpiä muutoksia); Kokonaisuus ei ole toteutunut suunnitelman mukaisesti)
3. Museo kuvailee, miten alueellisen työn suunnitelmaa on konkreettisesti toteutettu meneillään olevan kauden aikana. 
4. Museo kuvaa mahdolliset suunnitelmaan tulleet muutokset.
5. Museo nostaa esiin erityiset onnistumisensa alueellisessa työssä kauden aikana.
6. Museo laskee ja kirjaa henkilötyövuositoteuman vuosilta 2023–2025 sekä arvion vuodelta 2026.
7. Sama toistetaan muiden tehtävien osalta.

